**Din tăriile campestre**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se preling raze pe ramuri

Și se-ascund pierdute zării;

Zimbrii bolții, cu lungi hamuri,

Trag la plugul înserării.

Vântu-și saltă aspra coamă

Prin frunzișuri foc și pară;

Curgător, un cerb de-aramă

Ochiul fiarei înfioară.

Pânze-ntind în jurul lunii

Arahnide constelate;

Din adâncuri, falnici pinii

Lasă cetini - li se zbate,

Ca o tâmplă, rădăcina;

Noaptea jună și subțire

Zboară spulberând rășina...

Mi-unduiesc, sub istovire,

Ierburi prin izvor de gânduri;

Din tăriile campestre

Se-aud deslușite cârduri

Petrecându-se măiestre...

Pacea stelelor, barbară

Pleoapa-strajă îmi coboară.